RÅDETS GENNEMFØRELSESAFGØRELSE (EU) 2021/786

af 10. maj 2021

om at give Republikken Kroatien tilladelse til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (1), særlig artikel 19,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets gennemførelsesafgørelse 2014/921/EU (2) fik Kroatien bemyndigelse til at anvende en afgiftsfritagelse for dieselolie, der anvendes til at drive specialiserede maskiner til humanitær minerydning, i overensstemmelse med artikel 19 i direktiv 2003/96/EF (»afgiftsfritagelsen«) indtil den 19. december 2020.

(2) Den 18. september 2020 anmodede Kroatien om tilladelse til fortsat at anvende afgiftsfritagelsen i perioden 20. december 2020 til 19. december 2026. Efter anmodning fra Kommissionen fremlagde Kroatien den 13. oktober og den 6. november 2020 supplerende oplysninger.

(3) Med den påtænkte fortsatte afgiftsfritagelse sigter Kroatien mod at fremskynde minerydningen i de resterende mineforurenede områder i forskellige regioner. Afgiftsfritagelsen vil således have umiddelbare positive virkninger på befolkningens liv og sundhed i disse regioner.

(4) Afgiftsfritagelsen bør begrænses til godkendte specialbyggede maskiner, der er konstrueret og bygget specifikt til rydning af minerede områder.

(5) Afgiftsfritagelsen bør begrænses til mineforurenede områder på Kroatiens område.

(6) Afgiftsfritagelsen bør gælde alle erhvervsdrivende, der er involveret i humanitær minerydning i Kroatien, således at ingen økonomisk fordel gives til en bestemt involveret erhvervsdrivende.

(7) Afgiftsfritagelsen kan derfor godtages ud fra hensynet til et velfungerende indre marked og behovet for at sikre loyal konkurrence, og den er forenelig med Unionens sundheds-, miljø-, energi- og transportpolitik.

(8) Hver tilladelse, der er indrømmet i henhold til artikel 19, stk. 1, i direktiv 2003/96/EF, skal være strengt tidsbegrænset. For at give de erhvervsdrivende en tilstrækkelig grad af sikkerhed og tilstrækkelig tid til at afslutte processen for rydning af de forurenede områder, bør tilladelsen gives for en periode på seks år.

(9) For at skabe retssikkerhed for erhvervsdrivende, der er involveret i minerydning, og undgå en mulig stigning i den administrative byrde som følge af ændringer af den gældende afgiftssats bør Kroatien kunne anvende afgiftsfritagelsen uden afbrydelse. Tilladelsen bør derfor gives med virkning fra den 20. december 2020 i umiddelbar forlængelse af den tidligere ordning i gennemførelsesafgørelse 2014/921/EU.

(10) Denne afgørelse berører ikke anvendelsen af Unionens regler vedrørende statsstøtte —

VEDTAGET DENNE AFGØRELSE:

Artikel 1 Kroatien gives tilladelse til at indrømme afgiftsfritagelse for dieselolie, der anvendes til at drive maskiner, der anvendes til humanitær minerydning på landets område. Afgiftsfritagelsen er begrænset til godkendte specialbyggede maskiner, der er konstrueret og bygget specifikt til rydning af minerede områder.

Artikel 2 Denne afgørelse finder anvendelse fra den 20. december 2020 til den 19. december 2026. Skulle Rådet, som handler på grundlag af artikel 113 eller en anden relevant bestemmelse i traktaten, imidlertid fastsætte generelle regler om skattemæssige fordele for humanitær minerydning, ophører denne afgørelse med at finde anvendelse på den dag, hvor disse generelle regler finder anvendelse.

Artikel 3 Denne afgørelse er rettet til Republikken Kroatien.

Udfærdiget i Bruxelles, den 10. maj 2021. På Rådets vegne J. BORRELL FONTELLES Formand

(1) EUT L 283 af 31.10.2003, s. 51.

(2) Rådets gennemførelsesafgørelse 2014/921/EU af 16. december 2014 om bemyndigelse af Kroatien til at anvende en afgiftsfritagelse for dieselolie, der anvendes til at drive maskiner til humanitær minerydning, i overensstemmelse med artikel 19 i direktiv 2003/96/EF (EUT L 363 af 18.12.2014, s. 150).